DIRETTIVA TAL-KUNSILL 2006/58/KE
tas-27 ta' Ġunju 2006
li temenda d-Direttiva 2002/38/KE fir-rigward tal-perjodu ta' applikazzjoni ta' l-aġġustamenti tat-taxxa fuq il-valur miżjud applikabbli għas-servizzi tax-xandir bir-radju u bit-televiżjoni u xi servizzi forniti b'mezzi elettroniċi
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Direttiva 2002/38/KE tas-7 ta' Mejju 2002 li temenda temporanjament id-Direttiva 77/388/KEE fir-rigward ta' l-aġġustamenti fit-taxxa fuq il-valur miżjud applikabbli fuq is-servizzi tax-xandir bir-radju u bit-televiżjoni u xi servizzi forniti b'mezzi elettroniċi (1), u partikolarment l-Artikolu 5 tagħha,
Wara li kkunsidra l-proposta tal-Kummissjoni,
Billi:
(1)
Ir-reviżjoni prevista fl-Artikolu 5 tad-Direttiva 2002/38/KE twettqet.
(2)
Jidher minn dik ir-reviżjoni li d-dispożizzjonijiet ta' l-Artikolu 1 tad-Direttiva 2002/38/KE operaw b'mod sodisfaċenti u kisbu l-objettiv tagħhom.
(3)
Fid-29 ta' Diċembru 2003 l-Kummissjoni ppreżentat proposta għal Direttiva dwar il-post ta' forniment bejn persuni taxxabbli, li kienet emendata mill-proposta tagħha tat-22 ta' Lulju 2005 sabiex jiġu inklużi fornimenti minn persuni taxxabbli lil klijenti li mhumiex taxxabbli. Taħt il-proposta emendata s-servizzi kollha tax-xandir u dawk provduti elettronikament ser jiġu ntaxxati fil-post tal-konsum.
(4)
Fl-4 ta' Novembru 2004, il-Kummissjoni ppreżentat proposta għal Direttiva dwar is-simplifikazzjoni ta' l-obbligi tal-VAT li ser tipprovdi mekkaniżmu elettroniku aktar ġenerali minn dak previst fid-Direttiva 2002/38/KE sabiex tiġi ffaċilitata l-konformità ma' l-obbligi fiskali fir-rigward tas-servizzi trans-konfinali.
(5)
Għalkemm sar progress sinifikattiv bil-ħsieb ta' l-adozzjoni, abbażi tal-proposti leġislattivi msemmija, tal-miżuri usa' meħtieġa li ser jissostitwixxu l-miżuri li jinsabu fl-Artikolu 1 tad-Direttiva 2002/38/KE, ma kienx possibbli li ta' l-ewwel jiġu adottati qabel l-iskadenza ta' dawn ta' l-aħħar fit-30 ta' Ġunju 2006.
(6)
Fid-dawl ta' l-adozzjoni ta' tali miżuri mwessgħa fi żmien qasir jew medju, u tar-riżultati tal-proċedura ta' reviżjoni msemmija hawn fuq, huwa xieraq li, fl-interessi tal-funzjonament korrett tas-suq intern u sabiex tiġi żgurata l-eliminazzjoni kontinwa tad-distorsjoni, id-dispożizzjonijiet applikabbli għas-servizzi tax-xandir bir-radju u bit-televiżjoni u ċerti servizzi forniti b'mezzi elettroniċi kif previst fl-Artikolu 1 tad-Direttiva 2002/38/KE għandhom ikomplu japplikaw sal-31 ta' Diċembru 2006.
(7)
L-Artikolu 5 tad-Direttiva 2002/38/KE jipprovdi għal tali estensjoni għal raġunijiet prattiċi mill-Kunsill, li jaġixxi b'mod unanimu abbażi ta' proposta mill-Kummissjoni.
(8)
Għalhekk id-Direttiva 2002/38/KE għandha tiġi emendata kif meħtieġ,
(9)
Minħabba l-urġenza tal-kwistjoni, sabiex tiġi evitata lakuna legali, huwa imperattiv li tingħata eċċezzjoni għall-perjodu ta' sitt ġimgħat imsemmi fil-punt I(3) tal-Protokoll dwar ir-rwol tal-Parlamenti nazzjonali fl-Unjoni Ewropea, anness mat-Trattat dwar l-Unjoni Ewropea u mat-Trattati li jistabbilixxu l-Komunitajiet Ewropej.
ADOTTA DIN ID-DIRETTIVA:
Artikolu 1
L-Artikolu 4 tad-Direttiva 2002/38/KEE għandu jiġi sostitwit b'dan li ġej:
“Artikolu 4
L-Artikolu 1 għandu japplika sal-31 ta' Diċembru 2006”.
Artikolu 2
1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrativi meħtieġa sabiex jikkonformaw ma' din id-Direttiva b'effett mill-1 ta' Lulju 2006. Huma għandhom jikkomunikaw minnufih lill-Kummissjoni t-test ta' dawk id-dispożizzjonijiet.
Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn tali referenza fl-okkażjoni tal-pubblikazzjoni uffiċjali tagħhom. Il-metodi kif issir tali referenza għandhom jiġu stabbiliti mill-Istati Membri.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fil-Lussemburgu, nhar is-27 ta' Ġunju 2006.